
Мотиви: проект на Наредба за изменение и допълнение на Наредба № Н-32 от 16.12.2011 г. за периодичните прегледи за проверка на техническата изправност на пътните превозни средства
Понастоящем в приложение № 5 към чл. 31, ал. 1 от Наредба за изменение и допълнение на Наредба № Н-32 от 16.12.2011 г. за периодичните прегледи за проверка на техническата изправност на пътните превозни средства (Наредба № Н-32) неизправностите на моторните превозни средства, свързани със съдържанието на емисиите в отработените газове и оборудването за контрол на емисиите, монтирано от производителя се класифицират като опасни технически неизправности. Съгласно чл. 37, ал. 4 от наредбата при установяване на опасни неизправности временно се отнема регистрацията на неизправното превозно средство, като то не се допуска да се движи по пътищата, отворени за обществено ползване. Отговорността за преместването на превозното средство до място за отстраняването на констатираните неизправности е вменена на водача на превозното средство. 
Неизправностите, свързани с емисиите в отработените газове не засягат пряко пътната безопасност и в тази връзка недопускането за движение по пътищата на моторните превозни средства с неизправности относно емисиите в отработените газове създава сериозни затруднения и финансова тежест за водачите и собствениците на такива моторни превозни средства, тъй като те нямат възможност свободно да придвижат моторните превозни средства до мястото за отстраняване на констатираните неизправности, а следва да използват специализирани превозни средства.
За целта, с § 3 от проекта на наредба се предлагат изменения на т. 8.2.1.1., 8.2.1.2., 8.2.2.1. и 8.2.2.2. от приложение № 5 на Наредба № Н-32, с които се предвижда неизправностите относно емисиите в отработените газове от моторните превозни средства да се класифицират като значителни неизправности, а не като опасни такива. С предложените промени ще се даде възможност на собствениците на моторните превозни средства с установени горепосочените неизправности да могат да се движат по пътищата, отворени за обществено ползване за определен период от време, в рамките на който те да могат да бъдат отстранени и превозното средство да бъде представено за извършването на нов технически преглед.
Понастоящем в чл. 40, ал. 1 от Наредба № Н-32 е предвидено повторният периодичен технически преглед да се извършва в срок до 14 дни от прегледа, при който са установени значителни неизправности на превозното средство. Този срок, предвид постоянно нарастващия брой на регистрираните превозни средства в Република България, нарушените вериги за доставка на резервни части и ограничените възможности за достъп до сервизи, се явява недостатъчен и много собственици на превозни средства нямат възможност да отстранят техническите им неизправности в срока от 14 дни от датата на прегледа. В тези случаи след отстраняване на неизправностите превозното средство се подлага на пълен периодичен преглед за проверка на техническата му изправност, с което се създава допълнителна финансова тежест за собствениците на такива превозни средства.
С цел избягване създаването на допълнителна финансова тежест за собствениците на превозни средства с § 1, 2 и 4 от проекта на наредба са предвидени съответни изменения в чл. 37, ал. 3, чл. 40, ал. 1 и 2 и приложение № 7 от Наредба № Н-32, с които периодът, в който превозното средство може да се придвижи до място за отстраняване на констатираните неизправности, се удължава от 14 дни на 30 дни.
Предложените промени в Наредба № Н-32 не биха оказали негативно въздействие върху безопасността на движението по пътищата, предвид целта на техническите прегледи, а именно: ранното откриване на техническа неизправност на превозното средство, което допринася за своевременното отстраняване на тази неизправност и съответно за предотвратяването на произшествия. Водачът, както и понастоящем е предвидено в наредбата, продължава да е задължен да вземе необходимите мерки за осигуряването на безопасността на движението.
Приемането на проекта на наредба няма да окажа негативно финансово въздействие, както за водачите и собствениците на превозни средства, така и за лицата, притежаващи разрешение за извършване на периодични прегледи за проверка на техническата изправност на пътните превозни средства. За прилагането на промените в Наредба № Н-32 ще е необходимо актуализиране на информационната система за електронно регистриране на извършените периодични прегледи на ППС. Същото ще бъде извършено в рамките на текущата поддръжка на системата, като за тази цел няма да бъдат необходими допълнителни финансови или други средства, тъй като в сключения договор за поддръжка на системата е предвидена клауза, че при промяна в нормативната база ще бъде направено подобрение на функционалностите й, което ще се осъществи в рамките на финансовия ресурс на договора и утвърдения бюджет на Изпълнителна агенция „Автомобилна администрация“ за годината.
С предложените изменения на Наредба № Н-32 се цели постигане на следните резултати:

- предоставяне на възможност на водачите и собствениците на моторни превозни средства с установени неизправности, свързани с емисиите в отработените газове, да могат да използват превозните си средства за движение по пътищата за период от 30 дни, в рамките на който да отстранят констатираните неизправности;
- намаляване на финансовата тежест за водачите и собствениците на превозни средства чрез увеличаване на периода от 14 дни на 30 дни, в който могат да представят превозното средство за нов преглед за проверка на техническата му изправност след отстраняване на установените значителни неизправности, съответно придвижването му на собствен ход, а не чрез услугите на специализирани превозни средства.
С проекта на наредба не се въвеждат разпоредби от нормативен акт на Европейския съюз, поради което към него не е приложена таблица на съответствието с правото на Европейския съюз.
На основание чл. 26, ал. 3 от Закона за нормативните актове проектът на наредба е публикуван за обществено обсъждане за срок от 30 дни на интернет страницата на Министерството на транспорта и съобщенията, както и на Портала за обществени консултации на Министерския съвет. 

